‘ซีไอเอ็มบี’ โละหนี้บบส. ขายผู้ถือหุ้น
&nbsp;
21 ส.ค. 2554

โพสต์ทูเดย์ — ซีไอเอ็มบี ล้างตัวขายบบส.สาทร ให้ผู้ถือหุ้นมาเลย์ 
นายเอกชัย ติวุตานนท์ รองกรรมการผู้จัดการใหญ่ สายกฎหมายและพัฒนาสินเชื่อ ธนาคารซีไอเอ็มบี ไทย และกรรมการบริษัท บริหารสินทรัพย์สาทร เปิดเผยว่า เมื่อเร็วๆ นี้ได้ทำหนังสือขออนุญาตธนาคารแห่งประเทศไทย (ธปท.) เพื่อขออนุญาตขายหุ้นที่ธนาคารถืออยู่ในบริษัทบริหารสินทรัพย์ (บบส.) สาทร 99.99% ให้กับกลุ่มซีไอเอ็มบี เพื่อลดหนี้ที่ไม่ก่อให้เกิดรายได้ โดยขณะนี้อยู่ระหว่างรอคำตอบ
สำหรับราคาขายนั้นคาดว่าจะใช้มูลค่าทางบัญชี ณ วันที่ 31 ธ.ค. 2552 โดยราคาขายน่าจะอยู่ราวๆ 200 ล้านบาท และคาดว่าจะดำเนินการเรียบร้อยภายในครึ่งแรกปีนี้ หลังกลุ่มซีไอเอ็มบีถือหุ้นในบบส.สาทรแล้ว ทีมบริหารและพนักงานก็ยังคงเป็นคนไทย โดยธนาคารจะโอนพนักงานไปประมาณ 80 คน เพื่อบริหารจัดการหนี้เสียของธนาคารเป็นหลัก 
ปัจจุบัน บบส.สาทร มีหนี้เสียที่บริหารอยู่ 3,000 ล้านบาท 
“ซีไอเอ็มบี ไทย ถือหุ้นใหญ่โดย ซีไอเอ็มบีแบงก์ เบอร์ฮาด 93.15% แต่คนที่จะเข้ามาซื้อบบส.สาทร คือ ซีไอเอ็มบีกรุ๊ป เพราะเป็นกลยุทธ์ของกลุ่มที่ต้องการแยกระหว่างกู๊ดแบงก์กับแบดแบงก์” นายเอกชัย กล่าว
สำหรับแนวทางแก้ไขเอ็นพีแอลตามเป้าหมายที่ได้รับลดให้เหลือต่ำกว่า 5% จากเดิมกว่า 9% คงต้องขายหนี้ของสินเชื่อรายใหญ่ออกไปราวๆ 5,000 ล้านบาท เพราะลำพังการปรับโครงสร้างหนี้อาจไม่ได้ตามเป้าหมาย 
อย่างไรก็ดี การปรับโครงสร้างหนี้จะเป็นกลยุทธ์หลัก โดยปีนี้จะเน้นการเจรจามากขึ้น ฟ้องน้อยลง เพราะจากประสบการณ์ การทวงถามหนี้ ทำให้มีโอกาสสูงที่ลูกค้าจะมาชำระ 
ปัจจุบัน ธนาคารมีเอ็นพีแอลอยู่ 9,131 ล้านบาท อยู่ที่ 9.62% เอ็นพีแอลสุทธิ 5,450 ล้านบาท หรือ 5.97%